Hoogste hof beslis pakslae tuis bly onwettig | Maroela Media
Die regters van die Konstitusionele Hof het in 'n meerderheidsuitspraak bevind dat aangesien kinders steeds doeltreffend gedissiplineer kan word sonder om matige en redelike tugtiging te gebruik, daar minder beperkende middele is om dissipline te bewerkstellig.
Die Konstitusionele Hof het in November verlede jaar 'n aansoek deur Vryheid tot Godsdiens in Suid-Afrika (FOR SA) aangehoor waarin versoek is dat 'n hooggeregshofuitspraak van 2017 waarin beslis is dat lyfstraf in private huishoudings onwettig is, ter syde gestel word.
Maroela Media het vroeër berig die hooggeregshof se uitspraak is gelewer in 'n saak teen 'n Moslem-pa wat sy seun tuis geslaan het omdat hy na bewering na pornografie gekyk het. Die man is skuldig bevind op twee aanklagte van aanranding met die doel om ernstig te beseer. Hy het appèl aangeteken teen die skuldigbevinding en die kwessie van "redelike tugtiging" van 'n kind by die huis het tydens die appèl onder die vergrootglas gekom.
Daniela Ellerbeck, regsverteenwoordiger vir FOR SA, het vroeër gesê die hooggeregshofuitspraak "sal misdadigers maak van goedbedoelende ouers wat lief is vir hul kinders en net die beste vir hulle wil hê".
Ellerbeck het gesê die hooggeregshofuitspraak het in wese tot gevolg gehad dat indien 'n ouer hul kind net 'n ligte klap op die gewrig gee, die ouer in hegtenis geneem, vervolg en skuldig bevind kan word.
"Behalwe dat die ouer 'n lewenslange kriminele rekord sal hê vir die mishandeling van sy eie kinders, sal die kinders uit die ouerhuis verwyder word oor 'n nietige, onskadelike klap. 'n Mens kan jou net indink watter skade dit aan families in Suid-Afrika sal doen," het sy verduidelik.
Volgens Ellerbeck is FOR SA ten sterkste gekant teen enige vorm van geweld teen kinders, maar moet daar 'n duidelike onderskeid getref word tussen geweld en mishandeling, en ligte, onskadelike lyfstraf. "Vir miljoene Suid-Afrikaners wat glo dat die heilige teks lyfstraf toelaat – indien nie selfs voorskryf nie – is fisieke tugtiging van hul kinders, waar nodig, in die beste belang van hul kinders."
Die uitspraak wys ook uit dat die stelsel inmeng in wat in die privaatheid van jou eie huis gebeur (waar daar nie gemeenregtelike misdaad ter sprake is nie).
Die probleem is met die grondwet self.
Reken ek sal dan maar krimineel word om te keer dat my kinders deel word van die gemors wat in die land aan die gang is. Sal van hulle opregte goeie mense maak soos my pa met my gesoen het. Pakslae ops y tyd nog net goed gedoen.
Regter Keightley is die kluts kwyt. Die Woord sê in die eindtyd sal wat altyd reg was, verkeerd wees, en wat altyd verkeerd was, reg wees. Die profesie is vervul… eienaardige wêreld waarin ons leef – danksy progressiewe liberalisme.